Diari Oficial de la Generalitat Valenciana


Sumari del DOGV 1494, del 28-02-1991 (1991/820485)

RESOLUCIÓ de l'Il-lm. Sr. Secretari General de la Conselleria de Cultura, Educació i Ciència, per la qual es reconeix, es classifica i s'inscriu la fundació Josefa Ahuir Miquel en el registre de fundacions, associacions docents i culturals privades i entitats anàlogues.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   1494

Data del DOGV
:   28-02-1991

Secció del DOGV
:   ALTRES DISPOSICIONS

Número del document
:   1991/820485


Data del document
:   04-02-1991

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIO del Sr. Secretari General de la Conselleria de Cultura, Educació i Ciència, per la qual es reconeix, es classifica i s'inscriu la fundació Josefa Ahuir Miquel, en el registre de fundacions, associacions docents i culturals privades, i entitats anàlogues.  
Vist l'expedient de classificació i inscripció de la Fundació Josefa Ahuir Miquel, promogut pel Sr. Vicente Agustí Company com a president del patronat de l'entitat esmentada.  
Vist que amb data 15 de juliol de 1914, la Sra. Josefa Ahuir Miguel va atorgar el seu últim testament, davant el notari de València Sr. Miquel Castells i Cubells en la clàusula tretzena del qual va disposar que, del romanent de tots els seus béns, una vegada trets els llegats establerts per ella, fora constituïda una fundació per a la dotació d'unes escoles gratuïtes per a xiquets a Algemesí.  
Vist que en la disposició testamentària esmentada, s'estableix que s'encarregue de la fundació una junta de patrons composta pel rector d'Algemesí com a president; un regidor de l'ajuntament, el president del patronat de la Joventut Obrera i per les persones següents designades nominalment: Sr. Emilio Vidal, Sr. Jaime Montrull Girbés, Sr. Bernardo Asensi Baldoví i Sr. Vicente Segura Ballester i serà fixat així mateix que, en cas de vacant d'algun d'aquests quatre últims, la resta dels que han estat nomenats, nominalment en unió del rector, hauran d'elegir el nou vocal.  
Vist que la fundadora va prohibir que la junta del patronat donés compte de la fundació a cap òrgan o entitat de l'Administració, establint que en cas que l'Estat, la província o el municipi tractassen d'apoderar-se'n, tots els béns passarien a formar part del prelat diocesà.  
Vist que morta la fundadora el 14 de febrer de 1915, sense legitimaris, mitjançant escriptura núm. 259 autoritzada pel notari d'Algemesí, Sr. Plácido de la Plaza Sanchis, el 31 de juliol de 1916, quedaren realitzades les operacions de partició, pels marmessors designats en el testament, i constituïda la Fundació Josefa Ahuir Miquel, sense que fos classificada o inscrita en cap registre civil.  
Vist que en data 13 de desembre de 1989, el Sr. Vicente Agustí Company, rector, veí d'Algemesí, actuant com a rector de l'Església Parroquial de San Jaime Apostol d'Algemesí i, en conseqüència, com a president actual del patronat de la Fundació Josefa Ahuir Miquel, va sol·licitar la inscripció i la classificació de l'entitat esmentada, acollint-se a allò que estableix la disposició 4 a del Decret 2930/72 de 21 de juliol.  
Vist que atesa la dificultat d'acomplir les prescripcions testamentàries en els termes estrictes per la inadequació i impossibilitat actual d'executar-les, el president del patronat de la fundació va atorgar escriptura núm. 852 de modificació d'estatuts, amb datà 3 d'agost de 1990, davant el notari d'Algemesí Sr. Antonio José Arias Giner i fou incorporada a l'expedient de classificació de la fundació.  
Vist que la junta del patronat està integrada actualment pels membres següents, i s'ha acreditat l'acceptació de càrrecs:  
- President: Sr. Vicente Agustí Company, rector de l'Església Parroquial de Sant Jaime Apóstol d'Algemesí.  
- Secretari: Sr. José Colomer Borràs.  
- Administrador: Sr. José Sanchis Camarasa.  
- Vocals: Sr. José Castell Frasquet, Sr. Vicente Sos Castell, Sr. Alfredo Mont Arlandis, com a regidor de l'Ajuntament d'Algemesí, i Sr. Ricardo Palop Pérez, com a president del patronat de la Joventut Obrera Catòlica.  
Vist que la fundació té el domicili a Algemesí (València), carrer Nou del Convent, núm. 40.  
Vist que la fundació té un patrimoni integrat per una quantitat de diners de dos milions cinc-centes mil pessetes (2.500.000 PTA); 6 obligacions «Aguas Valencia» 1965; 20 obligacions Hidroeléctrica; 1107 accions Hidroeléctrica i, també un conjunt de béns immobles que figuren descrits en la carta fundacional.  
Vist que han estat publicats edictes i anuncis relatius a l'expedient d'inscripció i classificació de la fundació, en la manera prevista reglamentàriament, sense que s'haja formulat cap protesta ni reclamació.  
Atés que és competent aquesta Conselleria per a resoldre aquest expedient en virtut de les atribucions que té assignades per l'apartat 23 de l'article 31, de l'Estatut d'autonomia. de la Comunitat Valenciana, i pel Decret 108/83 de 29 de desembre de la Presidència de la Generalitat Valenciana, en relació amb el Reial Decret 2093/83 de 28 de juliol i conforme amb allò que disposa l'article 5é regla 7ª de la Instrucció de 24 de juliol de 1913.  
Atés que les disposicions fundacionals condicionen la subsistència de la fundació, a la no intervenció d'aquest protectorat en el seu règim i funcionament i que, per tant, hi concorre el supòsit previst en la disposició transitòria 4ª del reglament de 21 de juliol de 1972, en conseqüència, es pot classificar i regir la fundació esmentada per la legislació anterior al reglament esmentat.  
Atés que segons allò que disposa l'article 4t de la Instrucció de 24 de juliol de 1913, els patrons només estaran obligats a declarar el compliment de la voluntat fundacional, en acreditar que és ajustat a la moral i a les lleis.  
Atés que els estatuts de la fundació, dividits en cinc capítols, trenta-quatre articles i una disposició final, s'adeqüen a la voluntat de la fundadora i a la legislació que se cita.  
Vists els Reials Decrets de 14 de març de 1899, i 27 de setembre de 1912, la Instrucció de 24 de juliol de 1913, el Decret de 21 de juliol de 1972, i d'altres disposicions complementàries, i en ús de les facultats delegades per l'Ordre de la Conselleria de Cultura, Educació i Ciència de 7 d'octubre de 1987, resolc:  
1. Classificar com a benèfico-docent de caràcter particular, la Fundació Josefa Ahuir Miquel.  
2. Ordenar-ne la inscripció en el registre de fundacions, associacions docents i culturals privades, i entitats anàlogues.  
3. Confiar l'acompliment de les finalitats a la fe i la consciència del patronat.  
4. Aprovar els estatuts de la fundació.  
València, 4 de febrer de 1991. - El Secretari General: Antonio Godoy Garcia.